Crkva Svetih Vračeva Kuzme i Damjana u Futogu
Crkva Svetih Vračeva Kuzme i Damjana u Futogu je podignuta 1776. godine, pod zaštitom je države i ubraja se u spomenike kulture u kategoriji nepokretnih kulturnih dobara od velikog značaja.

Crkva monumentalnih dimenzija koja dominira mestom vitkom siluetom zvonika je građevina izduženog naosa, sa polukružnom apsidom u širini broda, plitkim pravougaonim pevnicama i baroknim zvonikom izdignutim iznad pročelja na zapadnoj strani. Ikonostas u futoškoj crkvi slikao je Arsenije Teodorović 1799. godine. U hramu se čuva i značajna zbirka ikona Pavla Simića koja je preneta posle rušenja Blagoveštenjske kapele na starom Vašarištu. U hramu se nalaze i oslikani tronovi i pevnice. Zidno slikarstvo pripisano je, prema stilskim odlikama, radionici Janka Halkozovića. Na svodu su kompozicije marijanske tematike koje simbolišu zaštitničku ulogu Bogorodice. U oltaru je naslikana Tajna večera, dok je na zapadnom zidu predstava Strašnog suda. 

Konzervatorsko-restauratorski radovi su sprovedeni tokom 2004. godine.

Galerija

Povezano 
 Spisak spomenika kulture u Južnobačkom okrugu – Grad Novi Sad

Spoljašnje veze 

 
Republički zavod za zaštitu spomenika kulture - Beograd
Nepokretna kulturna dobra 
Lista spomenika

Pravoslavne crkve
Crkve u Vojvodini
Grad Novi Sad
Eparhija bačka
Spomenici kulture Srbije
Spomenici kulture od velikog značaja